**Wurězk ze »Stary Šymko« Jana Skale**

1. **Předstajće, kak a z kotreje pozicije Jan Skala na spočatku nowelistiskeho powědančka »Stary Šymko« kraj, ludźi a jich narodnosć wopisuje.**
2. **Wopisujće wosebitosće syntaksy.**
3. **Interpretujće předležacy tekstowy wujimk.**

|  |  |
| --- | --- |
|  | **Jan Skala: Stary Šymko (1924), wurězk** |
| 5101520 | K wječoru wot Wojerec šěrokosća so chójnowe lěsy, po zdaću njeskónčne. Wjeski su tam rozbrojene, druhdy mjeńše, kaž Brětnja abo Narć, druhdy rjane wobsahowje, kaž Čorny Chołmc abo Ptačecy. Stary serbski kraj, holanska zemja, pěskojta a chuduška. Holanscy Serbja maja wobličo swojeje ródneje zemje, zornojte, šěre wobliča, a wóčko tak womjelknjene kaž chójnowe lěsy bjez mocha a z hablemi a wotpadanymi jehličkami posyte. Erty su zawrjene, hubje kruće jedna na druhu spinanej, cyły raz kaž wukowany, wudypany z tuteje zemje. Strowy lud to, ćichi, dźěławy, přirodneje pobožnosće, duše połny a tak mało na wobchad z druhim swětom zwučeny, zo prěni nawal cuzych zanjese hnydom wosudne tragiske wokomiki do žiwjenja tutych nježadostliwych a tola sebjewědomych ludźi. Jich narodnosć, jich serbstwo je něšto přirodźene kaž dychanje a srěbanje holanskeje tajnosće, něšto čisće potajne, wo čimž nimaju žane předstajenje hač to, zo to ženje hinak było njeje, hinak njebudźe. Serbstwo tutych holanow je zakryty kužoł, z kotrehož so w nowych swójbach lětstotki znowa rodźeše, do holanskich kěrchowow so chowaše a scyła wosta njepřeměnjene, kaž je było wot prastarych časow sem. Lud njeznaje swoje stawizny, znaje lědma swoju žiwu tradiciju w podwědomju, a jenož serbska rěč a serbska drasta stej swědkaj, kotrejž kóždemu rěčitej wo serbskim narodźe. Lud, nic wysokeje, ale hłubokeje inteligency, njewučerpaneje kaž pokłady pod skoru ródneje zemje, a praktiskeho rozuma w naležnosćach swojeho burskeho stawa, přistupny nowym wliwam a tola zawrjeny nowym idejam, lud mało hibićiwy ćělnje a duchownje, ale žiwje pohibliwy we swojim dušinym žiwjenju, tworjacy a stworićelski a wuměłsce wobchadźacy ze swojimi duchownymi pokładami: Njeje rjeńšeje serbskeje rěče, jadriwišeho serbskeho spěwa a kěrluša, wuskočnišeje serbskeje reje a na barbach a formach bohatšeje serbskeje drasty hač w serbskej holi.Ze: Skala, Jan: Stary Šymko. Wuběrk prozy. Budyšin 1989, str. 23-25. |